input: AZ EURÓPAI PARLAMENT ÉS A TANÁCS 2014/64/EU IRÁNYELVE
  (2014. május 15.)
  a 64/432/EGK tanácsi irányelvnek a tagállami felügyeleti hálózat részét képező számítógépes adatbázisok tekintetében történő módosításáról
  AZ EURÓPAI PARLAMENT ÉS AZ EURÓPAI UNIÓ TANÁCSA,
  tekintettel az Európai Unió működéséről szóló szerződésre és különösen annak 43. cikke (2) bekezdésére,
  tekintettel az Európai Bizottság javaslatára,
  a jogalkotási aktus tervezete nemzeti parlamenteknek való megküldését követően,
  tekintettel az Európai Gazdasági és Szociális Bizottság véleményére (1),
  rendes jogalkotási eljárás keretében (2),
  mivel:
  (1)
  A szarvasmarhafélék és a sertések Unión belüli kereskedelmére a 64/432/EGK tanácsi irányelvet (3) kell alkalmazni. Az említett irányelv előírja, hogy egy tagállam illetékes hatósága felügyeleti hálózati rendszert vezethet be. E hálózatok egy számítógépes adatbázist foglalnak magukban, amelyeknek a 64/432/EGK irányelvben meghatározott elemek legalább egy részét tartalmazniuk kell, többek között minden állat azonosító kódját.
  (2)
  Az 1760/2000/EK európai parlamenti és tanácsi rendelet (4) rendszert hoz létre a szarvasmarhafélék azonosítása és nyilvántartása tekintetében. A rendelet általános szabályként előírja, hogy egy állaton elhelyezett két hivatalos azonosító eszközön ugyanannak az azonosító kódnak kell szerepelnie. Ugyanakkor az elektronikus azonosítók hivatalos azonosító eszközként történő használatához való igazodás kezdeti szakaszában nem zárható ki, hogy bizonyos esetekben az állat eredeti azonosító kódjának konfigurációjára vonatkozó technikai korlátok megakadályozzák, hogy az adott kódot elektronikus azonosítón reprodukálják. Ez akkor fordulhat elő, amikor egy állat meglévő azonosító kódját alkotó karakterek nem teszik lehetővé a kód elektronikus formátumba történő konvertálását. Ezért az 1760/2000/EK rendelet különleges átmeneti eltérésekről rendelkezik annak érdekében, hogy az elektronikus azonosítók az említett állatokra is alkalmazhatóak legyenek, feltéve, hogy biztosított a teljes mértékű nyomonkövethetőség, valamint hogy lehetséges az állatok egyedi azonosítása, ideértve annak a gazdaságnak az azonosítását is, amelyben születtek. Az ilyen elektronikus azonosítók használatának lehetőségét a 64/432/EGK irányelvben előírt számítógépes adatbázis elemeit felsoroló listában fel kell tüntetni.
  (3)
  Az uniós jogszabályok egységessége érdekében az elektronikus azonosító típusát, amennyiben azt az állatokon elhelyezték, szintén fel kell venni azon elemek listájára, amelyeket a 64/432/EGK irányelvben előírt számítógépes adatbázisoknak tartalmazniuk kell.
  (4)
  A 64/432/EGK irányelvet ezért ennek megfelelően módosítani kell,
  ELFOGADTA EZT AZ IRÁNYELVET:
  1. cikk
  A 64/432/EGK irányelv 14. cikk (3) bekezdése C. részében az 1. pont helyébe a következő szöveg lép:
  „1.
  Minden egyes állat esetében:
  -
  az egyedi azonosító kódja vagy kódjai, az 1760/2000/EK európai parlamenti és tanácsi rendelet (5) 4. cikkének (1) bekezdésében, 4b. cikkében, 4c. cikkének (1) bekezdésében és 4d. cikkében meghatározott esetek tekintetében,
  -
  születési ideje,
  -
  neme,
  -
  fajtája vagy szőrzetének színe,
  -
  anyja azonosító kódja vagy, harmadik országból behozott állat esetében, azon egyedi azonosító eszköz egyedi azonosító kódja, amelyet az állat a rendeltetési hely szerinti tagállamban kapott az 1760/2000/EK rendeletnek megfelelően,
  -
  azon gazdaság azonosító száma, ahol született,
  -
  minden olyan gazdaság azonosító száma, ahol az állatot tartották, valamint a más gazdaságokba való átkerülésének időpontjai,
  -
  elhullásának vagy levágásának időpontja,
  -
  az elektronikus azonosító típusa, amennyiben azt az állaton elhelyezték.
  2. cikk
  (1) A tagállamok legkésőbb 2016. január 18-ig elfogadják és kihirdetik azokat a törvényi, rendeleti és közigazgatási rendelkezéseket, amelyek szükségesek ahhoz, hogy ennek az irányelvnek megfeleljenek. A tagállamok haladéktalanul tájékoztatják a Bizottságot ezen intézkedések szövegéről.
  Ezeket az intézkedéseket 2019. július 18-tól alkalmazzák.
  Amikor a tagállamok elfogadják az említett intézkedéseket, azokban hivatkozni kell erre az irányelvre, vagy azokhoz hivatalos kihirdetésük alkalmával ilyen hivatkozást kell fűzni. A hivatkozás módját a tagállamok határozzák meg.
  (2) A tagállamok közlik a Bizottsággal nemzeti joguk azon főbb rendelkezéseinek szövegét, amelyeket az ezen irányelv által szabályozott területen fogadnak el.
  3. cikk
  Ez az irányelv az Európai Unió Hivatalos Lapjában való kihirdetését követő huszadik napon lép hatályba.
  4. cikk
  Ennek az irányelvnek a tagállamok a címzettjei.
  Kelt Brüsszelben, 2014. május 15-én.